डीयू व जामिया की पढ़ाई एक साथ
दिल्ली विश्वविद्यालय की योजना मेटा यूनिवर्सिटी कॉन्सेप्ट में नए बैच के प्रवेश के लिए डीयू के क्लस्टर इनोवेशन सेंटर ने तैयारी शुरू कर दी है। प्रवेश के लिए फॉर्म निकाले जा चुके हैं। इसके अंतर्गत मास्टर ऑफ मैथमेटिक्स एजुकेशन की परीक्षा 16 जून को होगी। इसमें वे छात्र भी प्रवेश फॉर्म भर सकते हैं, जिन्होंने स्नातक अंतिम वर्ष की परीक्षा दी हो और उनके दो प्रश्नपत्र गणित के रहे हों। साथ ही उनकी अंग्रेजी भी अच्छी होनी चाहिए क्योंकि एक प्रश्नपत्र कम्युनिकेशन स्किल इन इंग्लिश लैंग्वेज का भी है। फॉर्म जमा करवाने की अंतिम तिथि 7 जून है। परिणाम आने के बाद साक्षात्कार के आधार पर चयन होगा। कोर्स में कुल 20 सीटें हैं, जिसमें दस डीयू और 10 जामिया मिलिया इस्लामिया के हिस्से में हैं। डीयू में 5 सीट सामान्य वर्ग, 2 ओबीसी, 2एसटी और 1 एसटी के लिए आरक्षित है। जामिया में 5 सामान्य, 3 सामान्य मुस्लिम, 1 मुस्लिम ओबीसी या एसटी व 1 सीट मुस्लिम महिला के लिए आरक्षित है। कोर्स में चार सेमेस्टर हैं। प्रत्येक सेमेस्टर में 16 सप्ताह पढ़ाई होगी और एक इनोवेशन प्रोजेक्ट होगा, जो प्रत्येक सेमेस्टर में क्लस्टर इनोवेशन सेंटर, सेंटर इंस्टीट्यूट ऑफ एजुकेशन तथा जामिया मिलिया इस्लामिया में चलेगा।
इग्नू में प्रवेश प्रक्रिया शुरू
नियमित कॉलेज न जा पाने के कारण उच्च शिक्षा से वंचित युवा अब इग्नू के जुलाई सत्र में दाखिला ले सकते हैं। इसके लिए प्रवेश प्रक्रिया शुरू हो चुकी है। बिना विलंब शुल्क विभिन्न कोर्सो में प्रवेश के लिए 15 जून तक आवेदन किए जा सकते हैं। 500 रुपए विलंब शुल्क के साथ 31 जुलाई तक आवेदन किया जा सकता है। आवेदन पत्र व विवरणिका इग्नू अध्ययन केंद्रों से 200 रुपए में प्राप्त की जा सकती है। इग्नू क्षेत्रीय कार्यालय अलीगढ़ के नाम 250 रुपए का ड्राट भेज कर डाक से भी आवेदन पत्र मंगवाया जा सकता है।
नीट के छात्र देख पाएंगे आंसरशीट
नेशनल एलिजिबिलिटी एंट्रेंस टेस्ट के छात्र अब अपनी आंसरशीट ऑनलाइन देख पाएंगे। छात्रों को आंसरशीट देखने के लिए बतौर शुल्क एक हजार रुपए देने होंगे। यदि इसमें कोई गड़बड़ी नजर आती है तो छात्र बोर्ड को शिकायत कर सकते हैं। यदि छात्र की अपील सही रही तो एक हजार रुपए छात्रों को लौटा दिए जाएंगे। छात्र http://www.cbseneet.nic.in/ पर लॉगइन कर आंसरशीट की कॉपी डाउनलोड कर सकते हैं। जल्द ही छात्रों की आंसरशीट सीबीएसई की वेबसाइट पर अपलोड कर दी जाएगी। सीबीएसई की ओर से पांच मई को मेडिकल कॉलेज और डेंटल कॉलेज में प्रवेश पाने के लिए देशभर में पहली बार संयुक्त परीक्षा का आयोजन किया गया था। बोर्ड ने परीक्षा में पारदर्शिता लाने के मकसद से आंसरशीट ऑनलाइन चेक करने की व्यवस्था की है। इससे पहले जेईई मेंस के परीक्षार्थियों को भी यह मौका दिया गया था।
हैदराबाद आईआईटी को 17 करोड़ डॉलर
जापान नालंदा अंतरराष्ट्रीय विश्वविद्यालय तथा भारतीय प्रौद्योगिकी संस्थान (आईआईटी) हैदराबाद के विकास के लिए आर्थिक मदद देगा। इसके अलावा पर्यटन को बढ़ावा देने के लिए 1200 भारतीय युवक जापान जाएंगे। प्रधानमंत्री डॉ. मनमोहन सिंह की जापान यात्रा के दौरान जापान के प्रधानमंत्री शिंजो आबे से मुलाकात के बाद जारी संयुक्त वक्तव्य में यह जानकारी दी गई। जापान, हैदराबाद आईआईटी को 17 करोड़ डॉलर की मदद देगा। वक्तव्य में दोनों प्रधानमंत्रियों ने दोनों देशों के बीच शिक्षा के क्षेत्र में आपसी भागीदारी के महत्व पर बल दिया। वक्तव्य में आईआईटी हैदराबाद तथा जबलपुर स्थित भारतीय सूचना प्रौद्योगिकी डिजाइन एवं निर्माण संस्थान के साथ भागीदारी में प्रगति पर संतोष व्यक्त किया गया।
डीयू (एफएमएस) में नया एमबीए कोर्स
दिल्ली यूनिवर्सिटी की फैकल्टी ऑफ मैनेजमेंट स्टडीज ने जुलाई 2013 से एमबीए स्तर पर एक नए कोर्स को शुरू करने का प्रस्ताव तैयार किया है। एग्जीक्यूटिव एमबीए इन इंटरनेशनल बिजनेस मैनेजमेंट (फुल टाइम) नामक इस कोर्स को ईएमबीएआईबीएम के नाम से भी जाना जाएगा। फैकल्टी के प्रपोजल के मुताबिक इंडियन और ग्लोबल इकॉनॉमी की पढ़ाई को कोर्स स्ट्रक्चर में शामिल किया गया है। कोर्स में छात्रों को ऑनलाइन स्टडी मटीरियल भी दिया जाएगा। कोर्स के पहले सेमेस्टर में फैकल्टी में नियमित कक्षाएं लगेंगी। दूसरे सेमेस्टर में शुक्रवार, शनिवार और रविवार को ही क्लासेज होंगी। तीसरे सेमेस्टर की क्लासेज विदेश में किसी इंटरनेशनल बिजनेस स्कूल में होंगी। चौथे सेमेस्टर की क्लासेज वापस एफएमएस में शुक्रवार से रविवार चलेंगी। इसके लिए वे उमीदवार आवेदन कर सकते हैं, जिनके ग्रेजुएशन में कम से कम 45 प्रतिशत अंक हैं। आर्ट, कॉमर्स, साइंस किसी भी स्ट्रीम के छात्र इस कोर्स के लिए अप्लाई कर सकते हैं। साथ ही किसी रजिस्टर्ड ऑर्गेनाइजेशन में काम करने का कम से कम 8 साल का अनुभव भी होना चाहिए।
awa_Deva hin_Deva hne_Deva hin_Deva hin_Deva hin_Deva hin_Deva hin_Deva hne_Deva hin_Deva